Euroopa Parlamendi resolutsioon,

5. mai 2010,

tähelepanekutega, mis on Euroopa Elu- ja Töötingimuste Parandamise Fondi 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Elu- ja Töötingimuste Parandamise Fondi 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Elu- ja Töötingimuste Parandamise Fondi 2008. eelarveaasta raamatupidamise aastaaruande kohta koos fondi vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 26. mai 1975. aasta määrust (EMÜ) nr 1365/75 Euroopa Elu- ja Töötingimuste Parandamise Fondi loomise kohta, [3] eriti selle artiklit 16;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ja tööhõive- ja sotsiaalkomisjoni arvamust (A7-0088/2010);

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Elu- ja Töötingimuste Parandamise Fondi direktori tegevusele fondi 2007. aasta eelarve täitmisel [5] ja eelarve täitmisele heakskiidu andmise otsusele lisatud resolutsioonis parlament muu hulgas:

- avaldas kahetsust, et kontrollikoda leidis 2007. aastal, nagu ka 2006. aastal, puudusi seoses töölevõtmist käsitlevate menetlustega; eeskätt täheldas kontrollikoda jälle ühel juhul, et valikukriteeriumid ei olnud määratud kooskõlas vaba töökoha teadaandega;

- tundis muret, et kolmes hankemenetluses leidis kontrollikoda järgmisi kõrvalekaldeid:

a) lepingute finantshindamise menetlus ei olnud pakkumiskutse dokumentides selgelt täpsustatud;

b) valikukriteeriumid ei võimaldanud kandidaatide finantssuutlikkust asjakohaselt hinnata,

1. tunneb heameelt selle üle, et kontrollikoda tunnistas fondi 2008. aasta raamatupidamise aastaaruande seaduslikuks ja korrektseks;

Tulemused

2. märgib, et 2007. aastal viidi läbi 2001.–2004. aasta tööprogrammi järelhindamine, et selgitada välja fondi tegevuse mõju, lisandväärtus ja tulemuslikkus; on rahul, et fond näitas hindamise käigus, et kavandatud tulemused on tõhusalt saavutatud; lisaks märgib ta, et hiljutised andmed, sealhulgas need, mis sisalduvad komisjoni volitatud agentuuride 2009. aasta hindamises, näitasid, et fond saavutas ka 2008. aastal tõhusalt oma tulemused;

3. on rahul, et fond on käivitanud ka 2005.–2008. aasta tööprogrammi järelhindamise; palub seetõttu, et fond teavitaks parlamenti hindamise tulemustest, et saaks paremini hinnata fondi tegevuse mõju, lisandväärtust ja tulemuslikkust kõnealusel ajaperioodil;

4. nõuab lisaks, et fond esitaks kontrollikoja järgmisele aruandele lisatavas tabelis võrdluse saavutatud tulemustega aastal, mille eelarve täitmisele heakskiidu andmist käsitletakse, ja saavutatud tulemustega sellele eelnenud aastal, et eelarve täitmisele heakskiitu andev institutsioon saaks paremini hinnata fondi tulemuslikkust ühel aastal teise aastaga võrreldes;

Järgmisse eelarveaastasse üle kantud tegevuskulud

5. märgib, et kontrollikoja andmetel moodustab ülekantud summa üle 55 % 2008. eelarveaastaks ette nähtud assigneeringutest (s.o 4900000 eurot); võtab siiski teadmiseks fondi vastuse, milles märgitakse, et esineb küll puudusi, aga need on kontrollikoja näidatust väiksemad (10 %), ning et juba fondi aastaprogrammis oli kavandatud, et 3. jaotise assigneeringutest kantakse 45 % üle uuringulepingute kestuse ja fondi maksegraafiku tõttu; rõhutab, et nimetatud olukord näitab puudusi fondi põhitegevuse planeerimisel ja kavandamisel ning on vastuolus aastasuse põhimõttega; palub seetõttu fondil võtta meetmeid sellise olukorra vältimiseks tulevikus ja teavitada nendest eelarve täitmisele heakskiitu andvat institutsiooni;

Ümberpaigutused ilma tõendavate dokumentideta

6. võtab teadmiseks kontrollikoja tähelepaneku, mille kohaselt eelarve ümberpaigutuste põhjendus oli ebapiisav, vajaduste hindamist ei esitatud ja haldusnõukogu ei teavitatud; on siiski rahul, et fond on praeguseks selle puuduse kõrvaldanud;

Hankemenetlused

7. palub fondil võtta eesmärgiks parandada oma lepingute järelevalvet ja hankemenetluste kavandamist, esitades uued pakkumiskutsed aegsasti enne vastavate lepingute lõppemist; rõhutab sellega seoses asjaolu, et kontrollikoda märkis, et kahel korral pikendas fond ebakorrektselt lepinguid üle lubatud maksimaalse kestusaja ja ühel korral ei olnud ta põhjendanud läbirääkimistega menetlust;

Inimressursid

8. kutsub fondi juhtkonda üles võtma meetmeid, et inimressursside haldamisel paremini ette näha oluliste töötajate lahkumist ja võtta samal ajal arvesse eelarve täitmise kohustused;

9. palub fondil töötajate arv tegevusaruandes läbipaistvalt esitada, sh lepingulised töötajad (87 töötajat);

10. tunnustab fondi selle eest, et ta võttis 2008. aastal kasutusele töölevõtmise menetlused, mis on kooskõlas kontrollikoja kahe viimase aasta soovitustega; märgib eelkõige, et kontrollikoda ei avastanud fondi töölevõtmise menetlustes (näiteks seoses valikukriteeriumidega) enam puudusi, mis kahjustaksid nende menetluste läbipaistvust ja mittediskrimineerivat laadi;

Siseaudit

11. väljendab muret selle pärast, et fondi 2008. aasta raamatupidamisaruannete kvaliteet ei olnud piisav ja neil puudus sidusus 2007. aasta raamatupidamise aruandega, seetõttu tuli auditi käigus neis teha olulisi parandusi; märgib, et olukord oli tingitud sellest, et fond oli sunnitud tööle võtma lühiajalise lepinguga töötaja seoses 2008. aasta kontode sulgemisega ja lisaks ei olnud töö üleandmine eelmiselt raamatupidajalt uuele raamatupidajale korrektne; kutsub seetõttu fondi üles võtma meetmeid sellise olukorra vältimiseks tulevikus;

12. tõdeb, et siseauditi 54 soovitusest on alates 2006. aastast ellu viidud 26; märgib, et 28 soovitust on veel täitmata, millest kaheksa on eriti olulised; eelkõige soovitab tungivalt fondil kasutusele võtta ülejäänud sisekontrollistandardid (st volituste andmine finantsjuhtimises osalejatele), kontrollida muude sisekontrollistandardite rakendamist (st sisekontrollisüsteemi tõhus koordineerimine ja hankemenetluste vastavus finantsmäärusele ja selle rakenduseeskirjadele) ja kehtestada tõhus kavandamis- ja kontrollisüsteem (näiteks fondi tegevuse riskihindamissüsteemide loomise, tegevuspõhise metoodika kasutusele võtmise ja infotehnoloogiliste vahendite järelevalve abil);

13. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 142.

[2] EÜT L 248, 16.9.2002, lk 1.

[3] EÜT L 139, 30.5.1975, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 190.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------